
Innledning


Hva er kristendom?

Kristendom er et tema mange synes de har et eierforhold til. Derfor er det mange sterke meninger om «hva kristendom er», eller hvordan kristendom skal beskrives. Det finnes ikke noe fasitsvar, men en kan forsøke å gi et gjennomtenkt svar der en redegjør for hvordan en ser kristendommen.

Et besøk i Jerusalem gav meg en sterk opplevelse av hvordan kristendommen ser ut på det stedet der den hadde sitt utgangspunkt. Med bare noen få minutters avstand ligger sentrale hellige steder for tre religioner. Gravkirken over stedene der en antar Jesus ble korsfestet og begravet, går tilbake til en kirke fra ca. 330. Den ble bygget av Konstantin den store, som gjorde kristendommen til akseptert religion i Romerriket. Like i nærheten ligger Klagemuren, en rest av en mur bygget av kong Herodes som fundament for Tempelplassen. Den fikk dette navnet fordi jødene kom dit for å klage over ødeleggelsen av templet i år 70, og etter Israels okkupasjon av Øst-Jerusalem i 1967 har den fått en sentral symbolfunksjon for jøder. Oppe på Tempelplassen ligger den vakre Klippemoskeen, som er et av islams aller helligste steder. Den ble bygget i 691 etter erobringen av Jerusalem for å overgå jødene og de kristne på selve deres sentrale hellige sted.

Det er en utrolig opplevelse å gå mellom disse stedene og se hvordan tre av verdens store religioner er oppstått på samme geografiske område i Midt-Østen med mange felles tradisjoner når det gjelder hellige skrifter og gudstro. For vestlige turister virker uttrykkene for religiøst liv både i Gravkirken, ved Klagemuren og på Tempelplassen fremmedartede i forhold til nord-europeisk religiøsitet. Samtidig vet vi at til tross for nærheten og fellesskapet i tradisjoner, er konfliktnivået enormt høyt. Det er et sted der vi ser at religioner ikke er abstrakte trossystemer. De er knyttet til folks liv, historie og identitet, og dermed involvert i sosiale og politiske konflikter.

I en slik sammenheng blir spørsmålet «hva er kristendom» mye mer komplekst enn det ser ut i en nordisk sammenheng. Det er åpenbart at en ikke kan svare på det spørsmålet bare ved å beskrive kristendom som et religiøst system, for eksempel som en utlegning av en trosbekjennelse.1 Derfor vil jeg formulere tre underspørsmål som peker på tre ulike aspekter ved «hva er kristendom». Det første er det historiske spørsmålet. Hvordan ble kristendommen til? Hvem var Jesus, den sentrale historiske skikkelsen som ble henrettet i Jerusalem, og hvordan ble han Kristus i den kristne trosbekjennelsen? Hvordan utviklet kristendommen seg når det gjaldt praksis, organisasjon og religiøse former, og hvordan var forholdet til de samfunnene og kulturene der kristendommen ble spredt? Det andre er den aktuelle situasjonen fra et beskrivende (deskriptivt) perspektiv. Hvordan fremtrer kristendommen i dag, og hva er karakteristisk for den? Vanskeligheten med å beskrive det består blant annet i at denne verdens mest utbredte religion er så mangfoldig, med en rekke forskjellige kirkesamfunn spredt utover alle deler av verden, i mange ulike kulturer. Det er ikke til å unngå at det er vestlig kristendom jeg kjenner best, og beskrivelsene av kristen praksis, identitet og felter som kjønn og seksualitet, forholdet til politikk og samfunn, vil bli preget av det.

For det tredje ligger det i spørsmålet «hva er kristendom» også et element av hva kristendom bør være. Mitt startpunkt for å snakke om kristendommen er Jesus som historisk person og som Kristus i trosbekjennelsen. Derfor blir hovedspørsmålet forholdet mellom denne begynnelsen for kristendommen og de formene den får i den moderne verden. Spenningen mellom opprinnelse og nåtid øker etter hvert som forandringene i verden skjer stadig raskere. Som stikkord for viktige utfordringer nevner jeg likestilling, menneskerettigheter og globalisering. Bildet fra Jerusalem peker på en særlig brennende utfordring: Hvordan kan kristne forholde seg til andre religioner og politiske problemområder på en måte som øker forståelse og minsker konflikter?

Det er særlig det tredje spørsmålet som gjør at jeg ikke bare kan innta rollen som observatør når jeg drøfter spørsmålet «hva er kristendom», men også gir uttrykk for egne synspunkter. Min fagbakgrunn er teologi, med vekt på studiet av Det nye testamente og Jesus-tradisjonene. Derfor skriver jeg i en viss forstand om kristendommen med et innenfraperspektiv. Sosialantropologer kjenner til noe av den samme problematikken i fremstillinger av feltarbeider. I hvilken grad skal de anlegge et perspektiv preget av den gruppen eller miljøet de studerer, og i hvilken grad skal de anvende et utenfraperspektiv? I forhold til en drøfting av hva kristendom «bør være», forsøker jeg i en del tilfeller å beskrive argumentene som brukes, og også gi egne synspunkter. Jeg tror dette gir en bedre forståelse av de spenningene som finnes innenfor kristendommen enn å bare gi en ytre beskrivelse av standpunkter. Alle religioner, også kristendommen, er uttrykk for engasjerte og ofte lidenskapelige holdninger. Jeg ser det som et mål å formidle noe av dette engasjementet, samtidig som jeg vil forsøke å ha et kritisk blikk på det jeg skriver om.

Dette vil være en bok for alle som er interessert i en kort innføring i kristendommen. Samtidig håper jeg også at den vil være til nytte for dem som vil begynne å studere den. Det kan skje i ulike sammenhenger, for eksempel i en lærerutdannelse, innenfor religionsstudier eller kristendoms- og teologistudier. Tradisjonelt har slike studier vært organisert i flere fagområder: bibelstudier, kirkehistorie og systematisk teologi (troslære og etikk). Denne boken følger ikke en slik inndeling. Jeg forsøker å kombinere områdene for å gi en tematisk fremstilling i de enkelte kapitlene. Det sier seg selv at en slik kort fremstilling må velge ut stoff, slik at mange sikkert vil savne materiale de mener burde være med.

De to første kapitlene gir en historisk og metodisk basis. Først, hva kan vi vite om den sentrale skikkelsen i kristendommen, Jesus, og hvordan troen på ham oppsto (kap. 1)? Dernest, siden kristendommen er en skriftreligion, hva er dens hellige skrifter og hvordan blir de tolket (kap. 2)? De neste kapitlene behandler hvordan sentrale sider ved religioner som verdensbilde, identitet, ritualer og organisasjon kommer til uttrykk i kristendommen. Kapittel tre drøfter de språklige uttrykk om Gud som er avgjørende for den måten en tenker om forholdet mellom Gud og mennesker på. Kapittel fire forsøker å gi et alternativ til en ensidig intellektuell forståelse av kristendom ved å knytte etikk og identitet sammen. I kapittel fem bruker jeg kristendommens sentrale rite, gudstjenesten, som startpunkt for å peke på spenningene mellom kirken som en visjon som peker ut over seg selv, og en sosial organisasjon i samfunnet. De neste kapitlene tar opp spenninger på to sentrale områder der samfunn og religion begge har sterke interesser. Det ene er kjønn og seksualitet, det andre er politikk. Spenningene kan bare delvis beskrives som spenninger mellom kristendommen og samfunnet. Like mye er det spenninger innenfor kristendommen i synet på tradisjon, makt og demokrati. Boken avsluttes med et kapittel om globaliseringen og kristendommens fremtid. To utfordringer er særlig påtrengende: overgangen fra å være en «vestlig» religion til en religion med tyngdepunkt i den sørlige del av verden, og kristendommens forhold til andre religioner.

